**KOLEKTÍVNA ZMLUVA**

**pre zamestnancov pri výkone práce vo verejnom záujme**

**na rok 2015**

V súlade so  zákonom č. 553/2003 Z. z. o odmeňovaní niektorých zamestnancov pri výkone práce vo verejnom záujme (ďalej len „zákon o odmeňovaní“), § 231 Zákonníka práce a zákona č. 2/1991 Zb. o kolektívnom vyjednávaní v znení neskorších predpisov zmluvné strany

**OBEC Rabčice, zastúpená starostom obce, Jozefom Slovíkom,**

(ďalej len „zamestnávateľ“)

na jednej strane

a

**Základná organizácia SLOVES-ZO pri Obecnom úrade v Rabči zastúpená predsedom závodného výboru Mgr. Máriou Jagnešákovou a Mgr. Martou Chromekovou, podpredsedníčkou základnej organizácie**

na druhej strane

uzatvárajú túto

**k o l e k t í v n u z m l u v u**

**Časť I**

**Všeobecné ustanovenia**

**Článok 1**

Cieľom tejto kolektívnej zmluvy je udržať sociálny mier, a preto zmluvné strany budú pri riešení vzájomných vzťahov prednostne používať prostriedky kolektívneho vyjednávania.

***Z: vyplýva zo zák. č. 2/1991 Zb. o kolektívnom vyjednávaní***

**Článok 2**

Touto kolektívnou zmluvou sa upravujú:

- postavenie odborovej organizácie a vzájomné vzťahy zmluvných strán,

- pracovnoprávne vzťahy,

- platové podmienky,

- sociálna oblasť a sociálny fond.

***Z: vymedzuje ust. § 2 ods. 1 zák. č.2/1991 Zb. o kolektívnom vyjednávaní***

**Článok 3**

Táto kolektívna zmluva sa vzťahuje na všetkých zamestnancov zamestnávateľa.

***Z: vyplýva z ust. § 5 ods. 3 zák. č. 2/1991 o kolektívnom vyjednávaní***

**Článok 4**

Zamestnávateľ nebude diskriminovať členov a funkcionárov základnej organizácie za ich členstvo, námety, kritické pripomienky a činnosť vyplývajúcu z výkonu odborovej funkcie. Súčasne bude plne rešpektovať právnu ochranu funkcionárov základnej organizácie.

***Z: vyplýva z  ust. § 13 ods. 1 a § 240 ods. 6 až 10 Zákonníka práce***

**Časť II**

**Postavenie odborovej organizácie a vzájomné vzťahy**

**Článok 5**

Zamestnávateľ uznáva základnú organizáciu a jej závodný výbor (podnikový výbor) za jediného predstaviteľa všetkých zamestnancov zamestnávateľa v kolektívnom vyjednávaní, uznáva práva odborov vyplývajúce z platných pracovnoprávnych predpisov a tejto kolektívnej zmluvy.

***Z: odvodené z ust. § 2 ods. 2 a § 5 ods. 3 zák. č. 2/1991 Zb. o kolektívnom vyjednávaní ako aj z ust. § 11a a §§ 229 až 232 Zákonníka práce***

**Článok 6**

Zamestnávateľ poskytne na prevádzkovú činnosť základnej organizácii bezplatne miestnosť s nevyhnutným vybavením a uhrádza náklady spojené s ich údržbou a technickou prevádzkou.

***Z: ukladá ust. § 240 ods. 4 Zákonníka práce***

**Článok 7**

Zamestnávateľ poskytne zamestnancom na výkon funkcie v odborovom orgáne a účasť na odborárskom vzdelávaní pracovné voľno s náhradou mzdy v sume ich priemerného zárobku.

Pracovné voľno na výkon odborárskej funkcie bude poskytnuté v rozsahu: 30 minút na jedného člena základnej organizácie mesačne.

Pracovné voľno na účasť na odborárskom vzdelávaní bude poskytnuté v rozsahu najmenej dva pracovné dni na člena odborového orgánu za rok.)

***Z: upravuje § 136 ods. 1, § 137 ods. 4 písm. c) a e), § 138 a § 240 ods. 1 a 2 Zákonníka práce***

**Článok 8**

Zmluvné strany sa dohodli, že zamestnávateľ zabezpečí úhradu členských príspevkov formou zrážky zo mzdy členom základnej organizácie na základe ich predchádzajúceho písomného súhlasu. Takto získané členské príspevky zamestnávateľ poukáže na účet závodného výboru základnej organizácie najneskôr do troch pracovných dní po termíne vyúčtovania mzdy.

***Z: vyplýva z ust. § 130 ods. 8 a § 131 ods. 3 Zákonníka práce***

**Článok 9**

Dlhodobo uvoľneného odborového funkcionára po skončení funkčného obdobia zamestnávateľ zaradí jeho pôvodnú prácu a pracovisko. Len v prípade, že sa táto práca nevykonáva alebo pracovisko bolo zrušené, je zamestnávateľ povinný zaradiť ho na inú prácu zodpovedajúcu pracovnej zmluve.

***Z: vyplýva z ust. § 157 Zákonníka práce***

**Článok 10**

Zamestnávateľ sa zaväzuje, že bude prizývať zástupcu závodného výboru na každú poradu vedenia organizácie, ak budú predmetom rokovania pracovné, ekonomické a sociálne podmienky zamestnancov. Zároveň sa zaväzuje, že všetky vnútorné akty organizácie, týkajúce sa pracovných, ekonomických a sociálnych podmienok zamestnancov predloží na pripomienkovanie závodnému výboru

***Z: vyplýva z Čl. 4 Základných zásad Zákonníka práce ako aj ust. § 237 a § 238 Zákonníka práce***

**Časť III**

**Pracovnoprávne vzťahy**

**Článok 11**

Základná organizácia uznáva právo zamestnávateľa organizovať, riadiť a kontrolovať pracovnú činnosť zamestnancov a vytvárať priestor na dodržiavanie pracovnej disciplíny

***Z: vyplýva z ust. § 82 Zákonníka práce***

**Článok 12**

Zamestnávateľ vydá po prerokovaní so závodným výborom organizačný poriadok.

Zamestnávateľ prerokuje každú zmenu platného organizačného poriadku so závodným výborom.

***Z: vyplýva z ust. § 237 ods. 2 písm. c) a d) Zákonníka práce***

**Článok 13**

Zamestnávateľ vykoná zmeny v platnom pracovnom poriadku, alebo vydá nový pracovný poriadok len s predchádzajúcim súhlasom závodného výboru, inak bude pracovný poriadok neplatný.

***Z: ukladá § 84 ods. 1 Zákonníka práce a § 12 zák. č. 552 /2003 Z .z. o výkone práce vo verejnom záujme***

**Článok 14**

Pracovný čas je 37,5 hodín týždenne.

***Z: umožňuje ust. § 85 ods. 5 Zákonníka práce a Kolektívna zmluva vyššieho stupňa***

**Článok 15**

Pracovný čas je rozvrhnutý takto:

Zamestnanci – chlapi

 a) pracovná doba od 7.00 do 15.00 hod.

Zamestnanci – pracujúci v kancelárii

1. pracovná doba od 7.30 do 15.30 hod.

***Z: upravuje ust. § 86 Zákonníka práce***

**Článok 16**

Zamestnávateľ započíta do pracovného času čas potrebný na očistu po skončení práce v dĺžke 15 minút zamestnancom vykonávajúcim tieto pracovné činnosti:

* práca v dielni
* práca vodiča, robotníka pracujúceho na majetku obce
* práca kuriča
* práca na protipovodňových opatreniach

***Z: umožňuje ust. § 90 ods. 10 Zákonníka práce***

**Článok 17**

Prestávka na odpočinok a jedenie sa zamestnancom poskytne v trvaní 30 minút

v čase od 12.00 do 12.30 hod.

***Z: ukladá z ust. § 91 ods. 2 Zákonníka práce***

**Článok 18**

Práca nadčas bude nariaďovaná len v  rozsahu ustanovenia § 97 ods. 9 Zákonníka práce

* pre organizáciu max. vo výške 250 hodín
* pre jednotlivé organizačné útvary a pracoviská max. vo výške 150 hodín

***Z: ukladá ust. § 97 ods. 9 Zákonníka práce***

**Článok 19**

Zamestnancom sa predlžuje dovolenka o 5 dní nad výmeru uvedenú v § 103 ods. 1 až 3 Zákonníka práce.

***Z: umožňuje ust. § 103 ods. 1 až 3 Zákonníka práce***

**Článok 20**

Pracovné voľno s náhradou mzdy bude zamestnancom poskytnuté v týchto prípadoch a v tomto rozsahu:

7 dní pre zamestnanca

7 dní pri sprevádzaní rodinného príslušníka

Pracovné voľno bez náhrady mzdy bude zamestnancom poskytnuté v týchto prípadoch a v tomto rozsahu:

* školenie požiarneho zboru
* starostlivosť o maloleté dieťa do 10 rokov alebo invalidné dieťa 1 deň v mesiaci
* starostlivosť o chorého rodiča v prípade choroby, pooperačného stavu a pod., ktorý sa preukáže lekárskym osvedčením o potrebe opatery v rozsahu 3 dni.

***Z: umožňuje ust. § 141 ods.2 a 3 Zákonníka práce***

**Článok 21**

Zamestnancovi, ktorý nemôže vykonávať prácu pre nepriaznivé poveternostné vplyvy poskytne zamestnávateľ náhradu mzdy vo výške 60 % jeho priemerného zárobku.

***Z: umožňuje ust. § 142 ods. 2 Zákonníka práce***

**Článok 22**

Výška stravného patrí zamestnancovi vo výške 55% z ceny jedla.

Pre rok 2015 je výška stravného 4,20 € a zamestnávateľ bude prispievať vo výške 2,31 €. Príspevok zamestnávateľa sa bude upravovať podľa výšky stravného, určeného podľa zákona č. 119/1992 Zb. o cestovných náhradách v znení neskorších predpisov.

***Z: umožňuje ust. § 5 ods. 3 zák. č. 283/2002. o cestovných náhradách***

**Článok 23**

Pri zahraničných pracovných cestách uhradí zamestnávateľ zamestnancovi vreckové vo výške 40 % stravného určeného podľa § 13 ods. 4 zákona č. 283/2002 Z. z. o cestovných náhradách.

***Z: umožňuje ust. § 14 zák.č. 283/2002 Zz.. o cestovných náhradách***

**Článok 24**

Zamestnávateľ vyplatí zamestnancovi pri prvom skončení pracovného pomeru po nadobudnutí nároku na predčasný starobný dôchodok, starobný dôchodok a invalidný dôchodok, ak pokles schopnosti vykonávať zárobkovú činnosť je viac ako 70% odchodné vo výške 2 funkčných platov, ak požiada o poskytnutie uvedeného dôchodku pred skončením pracovného pomeru alebo do 10 pracovných dní po jeho skončení.

***Z: umožňuje § 76a Zákonníka práce, §13b zák. č. 552/2003 Z. z. o výkone práce vo verejnom záujme a Kolektívna zmluva vyššieho stupňa vo verejnej službe na príslušný rok***

**Článok 25**

Zamestnávateľ bude štvrťročne predkladať závodnému výboru správy o dohodnutých nových pracovných pomeroch.

***Z: ukladá ust. § 47 ods. 4 Zákonníka práce***

**Článok 26**

Závodný výbor uplatní právo kontroly nad dodržiavaním pracovnoprávnych a mzdových predpisov, ako aj záväzkov z kolektívnej zmluvy. Termín a rozsah kontroly oznámi závodný výbor zamestnávateľovi 7 dní pred jej uskutočnením.

***Z: vyplýva z ust. § 239 Zákonníka práce***

**Článok 27**

Pracovný pomer na dobu určitú možno dohodnúť najdlhšie na tri roky. Pracovný pomer na určitú dobu možno predĺžiť alebo opätovne dohodnúť v rámci troch rokov najviac trikrát.

***Z: vyplýva z ust. § 48 ods. 2 Zákonníka práce***

**Článok 28**

Ďalšie predlženie alebo opätovné dohodnutie pracovného pomeru na určitú dobu nad tri roky je možné len z dôvodu:

d) vykonávania prác dohodnutých v kolektívnej zmluve

Jedná sa o nasledovné pracovné profesie vykonávania prác:

* vykonávanie opatrovateľskej služby podľa osobitného predpisu
* vykonávanie prác, pri ktorých je potrebné zvýšiť počet zamestnancov na prechodný čas z titulu poskytnutia dotácie z Úradu práce, soc. vecí a rodiny v Námestove v zmysle zákona č. 5/2004 Z.z. o službách zamestnanosti a o zmene a doplnení niektorých zákonov v znení neskorších predpisov
* vykonávanie činnosti pracovníka pre kultúrnu a osvetovú činnosť v obci
* vykonávanie činnosti pracovníka, ktorí pracujú na majetku obce

***Z: umožňuje ust. § 48 ods. 2,4 Zákonníka práce***

 **Článok 29**

Dôvod predlženia alebo opätovné dohodnutie pracovného pomeru podľa odseku 4 § 48 ZP sa uvedie v pracovnej zmluve.

***Z: umožňuje ust. § 48 ods. 5 Zákonníka práce***

**Časť IV**

**Platové podmienky**

**Článok 30**

Odmeňovanie zamestnancov je stanovené na základe zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme . Táto kolektívna zmluva upravuje niektoré podmienky a náležitosti poskytovania platových zložiek.

***Z: upravuje § 1 zákona o odmeňovaní***

**Článok 31**

Do doby rozhodnej pre zaradenie zamestnanca do príslušného platového stupňa sa započítava doba inej než požadovanej pracovnej činnosti v rozsahu dvoch tretín, ak zamestnávateľ rozhodne o využiteľnosti pre úspešný výkon pracovnej činnosti.

***Z: vyplýva z ust. § 6 ods. 2 zákona o odmeňovaní***

***Článok 32***

Zamestnancovi, okrem pedagogického zamestnanca a odborného zamestnanca, určí zamestnávateľ plat v rámci rozpätia najnižšej a najvyššej platovej triedy, do ktorej ho zaradil, bez závislosti od dĺžky započítanej praxe.

***Z: umožňuje ust. § 7 ods. 4 zákona o odmeňovaní ( ZP-stupnice zatriedenia)***

**Článok 33**

Výška osobného príplatku môže byť až do výšky 100% a je závislá na splnení týchto podmienok:

* kvalitné dosahovanie pracovných výsledkov
* vykonávanie práce aj nad rámec pracovných povinností

Ak sa zmenia stanovené podmienky, výška sa upraví. Osobný príplatok sa priznáva na dobu 1 roka. Po uplynutí tejto doby sa priznaný osobný príplatok prehodnotí.

***Z: vyplýva z ust. § 10 zákona o odmeňovaní***

**Článok 34**

Zamestnávateľ poskytne zamestnancom odmenu za pracovné zásluhy pri dosiahnutí 50 rokov veku vo výške ich funkčného platu.

**Z: *umožňuje ust. § 20 zákona o odmeňovaní***

**Článok 35**

Zamestnávateľ sa zaväzuje polročne prerokovať so závodným výborom čerpanie mzdových prostriedkov v nadväznosti na jednotlivé články tejto kolektívnej zmluvy.

***Z: vyplýva z ust. § 239 Zákonníka práce***

**Časť V**

**Sociálna oblasť a sociálny fond**

**Článok 36**

Zamestnávateľ zabezpečí pre všetkých zamestnancov stravovanie v ZŠ Rabčice v školskej jedálni, v prípade keď sa nebude variť v ŠJ bude zabezpečené stravovanie formou stravných lístkov.

***Z: ukladá ust. § 152 Zákonníka práce***

**Článok 37**

Zamestnávateľ zabezpečí pre zamestnancov, ktorých pracovná zmena trvá viac ako 11 hodín ďalšie teplé hlavné jedlo.

***Z: umožňuje ust. § 152 ods. 2 Zákonníka práce***

**Článok 38**

Zmluvné strany sa dohodli, že okrem príspevku na stravovanie poskytovaného zamestnancom podľa ust. § 152 ods. 3 Zákonníka práce, zamestnávateľ poskytne príspevok zo sociálneho fondu podľa zásad pre používanie sociálneho fondu.

***Z: vyplýva z ust. § 152 ods. 3 Zákonníka práce a ust. § 7 ods. 2 zák. č. 152/1994 Z. z. o sociálnom fonde v znení neskorších predpisov***

**Článok 39**

Zamestnávateľ poskytne stravovanie podľa podmienok stanovených v článku 36 a 37 tejto kolektívnej zmluvy zamestnancom aj v čase ich ospravedlnenej neprítomnosti v práci, počas dovolenky, náhradného voľna,  plateného ospravedlneného voľna -P.

***Z: umožňuje ust. § 152 ods. 8 písm. a) Zákonníka práce***

**Článok 40**

Zamestnávateľ poskytne zamestnancovi počas dočasnej pracovnej neschopnosti náhradu príjmu vo výške 25% a 55% denného vymeriavacieho základu podľa § 55 zákona č. 461/2003 Z. z. o sociálnom poistení.

***Z: umožňuje § 8 ods. 2 zákona č. 462/2003 Z. z. o náhrade príjmu pri dočasnej pracovnej neschopnosti zamestnanca***

**Článok 41**

Zamestnávateľ zabezpečí pre zamestnancov služby na regeneráciu pracovnej sily, na ktoré poskytne príspevok zo sociálneho fondu podľa zásad pre používanie sociálneho fondu.

***Z: umožňuje ust. § 7 zákona č. 152 /1994 Z.z. o sociálnom fonde***

**Článok 42**

Zamestnávateľ poskytne zamestnancom príspevok na dopravu do zamestnania a späť podľa zásad pre používanie sociálneho fondu.

***Z: umožňuje ust. § 7 zákona č. 152/1994 Z. z. o sociálnom fonde***

**Článok 43**

Zamestnávateľ poskytne zamestnancom, ktorí sa nezavinene dostali do finančnej tiesne, sociálnu výpomoc podľa zásad pre používanie sociálneho fondu.

***Z: umožňuje ust. § 7 ods. 1 a 2 zák. č. 152/1994 Z. z. o sociálnom fonde***

**Článok 44**

Zamestnávateľ v rámci podnikovej sociálnej politiky v oblasti starostlivosti o zamestnancov zo sociálneho fondu zabezpečí: nákup rekreačných poukazov, organizovanie zájazdov, poskytovanie príspevku na dovolenku, nákup vstupeniek na kultúrne a športové akcie. Výber účastníkov a výška príspevku zo sociálneho fondu sú dohodnuté v zásadách pre používanie sociálneho fondu.

***Z: umožňuje ust. § 7 ods. 1 a 2 zák. č. 152/1994 Z. z. o sociálnom fonde***

**Článok 45**

Zamestnávateľ z prostriedkov sociálneho fondu zakúpi športové potreby: bicykle a lyže, ktoré bude zamestnancom zapožičiavať podľa zásad pre používanie sociálneho fondu.

***Z: umožňuje ust. § 7 ods. 1 a 2 zák. č. 152/1994 Z. z. o sociálnom fonde***

**Článok 46**

Zamestnávateľ poskytne podľa zásad pre použitie sociálneho fondu zamestnancom dary:

* pri životnom jubileu 50 a 60 rokov
* pri prvom odchode do dôchodku

***Z:umožňuje ust. § 7 ods.1 a 2 zák. č. 152/1994 Z. z. o sociálnom fonde***

**Článok 47**

Zamestnávateľ poskytne zamestnancom bezúročné návratné pôžičky podľa zásad pre používanie sociálneho fondu.

***Z: umožňuje ust. § 7 ods. 1 a 2 zák.č. 152/1994 Z. z. o sociálnom fonde***

**Článok 48**

Zamestnávateľ poskytne príspevok zo sociálneho fondu podľa zásad pre použitie sociálneho fondu aj rodinným príslušníkom zamestnancov a dôchodcom - bývalým zamestnancom, ktorí do odchodu do starobného alebo invalidného dôchodku pracovali u zamestnávateľa a jeho právnych predchodcov.

***Z: umožňuje ust. § 7 ods. 2 zák. č. 152/1994 Z. z. o sociálnom fonde***

**Článok 49**

Zamestnávateľ poskytne zamestnancom príspevok na doplnkové dôchodkové poistenie vo výške najmenej 3 % z objemu zúčtovaných miezd zamestnancov.

Zamestnávateľ zamestnancom poskytne príspevok na doplnkové dôchodkové poistenie podľa zásad pre použitie sociálneho fondu.

***Z: umožňuje ust. § 7 ods. 1 zák. č. 152/1994 Z. z. o sociálnom fonde***

**Článok 50**

Zamestnávateľ poskytne odborovej organizácii príspevok na úhradu nákladov spojených s realizáciou kolektívneho vyjednávania vo výške 0,05% zo základu ustanoveného v § 4 ods. 1 zákona o sociálnom fonde.

***Z: : umožňuje ust. § 7 ods. 3 z .č. 152/1994 Z. z. o sociálnom fonde***

**Článok 51**

Sociálny fond sa bude tvoriť:

* povinným prídelom vo výške 1 % zo základu ustanoveného v § 4 ods. 1 zákona č. 152/1994 Z. z. o sociálnom fonde (ďalej len „zo základu“),
* ďalším prídelom vo výške 0,50 % zo základu,
* z ďalších zdrojov podľa § 4 ods. 2 cit. zákona.

***Z: vyplýva z Kolektívnej zmluvy vyššieho stupňa vo verejnej službe na príslušný rok a z ust. § 3 ods. 1 zák. č. 152/1994 Z. z. o sociálnom fonde***

**Článok 52**

Zmluvné strany sa zaväzujú pri používaní sociálneho fondu postupovať podľa zásad pre používanie sociálneho fondu.

***Z: vyplýva z ust. § 7 ods. 2 zák. č. 152/1994 Z. z. o sociálnom fonde***

**Článok 53**

Zmluvné strany sa budú pri používaní prostriedkov sociálneho fondu riadiť rozpočtom sociálneho fondu, ktorý tvorí prílohu tejto kolektívnej zmluvy.

***Z: ukladá ust. § 7 ods. 1 zák. č. 152/1994 Z. z. o sociálnom fonde***

**Článok 54**

Zamestnávateľ poskytne závodnému výboru prehľad o tvorbe a čerpaní sociálneho fondu polročne.

***Z: umožňuje ust. § 237 ods. 2 písm. b) a ods. 4 Zákonníka práce***

**VI.**

**Záverečné ustanovenia**

**Článok 55**

Kolektívna zmluva sa uzatvára na obdobie do 31.12.2015. Jej platnosť sa vždy predlžuje na obdobie ďalšieho kalendárneho roka, ak pred ukončením doby jej platnosti ktorákoľvek zo zmluvných strán nepodá návrh na uzatvorenie novej zmluvy; Táto kolektívna zmluva stráca platnosť dňom podpísania novej kolektívnej zmluvy oprávnenými zástupcami zmluvných strán.

**Článok 56**

Každá zo zmluvných strán môže navrhnúť rokovanie o zmene alebo doplnení tejto kolektívnej zmluvy. Na návrh je druhá strana povinná písomne odpovedať do 15 dní odo dňa obdržania návrhu.

**Článok 57**

Zmeny a dodatky prijaté zmluvnými stranami sú záväzné po ich podpísaní oprávnenými zástupcami.

**Článok 58**

Zmluvné strany sa dohodli, že plnenie tejto kolektívnej zmluvy bude kontrolované v polročných intervaloch na spoločnom rokovaní zamestnávateľa a závodného výboru.

**Článok 59**

Táto kolektívna zmluva je účinná dňom jej podpísania oprávnenými zástupcami a je záväzná pre zmluvné strany a pre ich právnych nástupcov v dobe jej platnosti.

**Článok 60**

Zamestnávateľ zabezpečí do 15 dní od podpísania tejto kolektívnej zmluvy, aby jeden exemplár zmluvy bol k dispozícii na každom pracovisku zamestnávateľa; to platí obdobne pre závodný výbor v rámci jeho pôsobnosti.

**Článok 61**

Kolektívna zmluva je vypracovaná v štyroch vyhotoveniach, z ktorých každá zo zmluvných strán obdrží dve vyhotovenia.

V Rabči 12.1.2015

........................................... .................................................

Predseda ZO OZ SLOVES Jozef Slovík, starosta obce

Mgr. Mária Jagnešáková

..............................................

Podpredseda ZO OZ ZLOVES

Mgr. Marta Chromeková

